**JAMHURI YA MUUNGANO WA TANZANIA**



**OFISI YA RAIS**

**TAWALA ZA MIKOA NA SERIKALI ZA MITAA**

**TAARIFA YA UTEKELEZAJI WA SHUGHULI ZA PROGRAM YA RLGSP KWA MWAKA 2022/23 PAMOJA NA SHUGHULI ZILIZOPANGWA KUTEKELEZWA KWA MWAKA 2023/24**

**Imetayarishwa na**:

Ofisi ya Rais, Tawala za Mikoa na Serikali za Mitaa,

Mji wa Serikali-Mtumba

Mtaa wa TAMISEMI,

S.L.P. 1923,

41185 **DODOMA.**

**Anuani ya simu ”TAMISEMI”DODOMA**

Simu Na: +255 26 2321607

Nukushi: +255 26 2322116

Tovuti: www.tamisemi.go.tz

*Barua pepe:ps@tamisemi.go.tz* Julai, 2023

**PROGRAMU YA UIMARISHAI WA TAWALA ZA MIKOA NA MAMLAKA ZA SERIKALI ZA MITAA (Regional and Local Government Strengthing Programme- RLGSP)**

**Hitsoria ya Programu**

Serikali imekuwa inatekeleza azma ya kupeleka madaraka kwa umma ili kuwawezesha wananchi kuwa na maamuzi juu ya masuala ya kimaendeleo, kisiasa, kijamii na kiuchumi. Kwa msingi huo, Ofisi ya Rais – TAMISEMI imeanzisha Programu ya Kuimarisha Tawala za Mikoa na Mamlaka za Serikali za Mitaa ili kuleta mafanikio yaliyopo katika ushirikishwaji wa wananchi katika ngazi za Mikoa na Mamlaka za Serikali za Mitaa. Ajenda ya Sera ya Ugatuzi imekuwepo tangu mwaka 1998, wakati, wa utekelezaji wa Programu za Maboresho ya Serikali za Mitaa (Local Government Reform Program I na II -LGRP ) hadi mwaka 2014 ambapo LGRP ilipokwisha muda wake.

Programu ya Kuimarisha Tawala za Mikoa na Serikali za Mitaa (The Regional and Local Government Strengthening Programme-RLGSP) imeandaliwa baada ya tathmini iliyofanywa katika programu za maboresho awamu ya I na ya II kwa kuona mafanikio yaliyopatikana katika programu hizo na kuonekana kuwa utekelezaji wake utakuwa kwa mujibu wa Sera ya Taifa ya Ugatuzi (National Decentralization Policy) ambayo kwa sasa ipo hatua za maamuzi.

Utekelezaji wa RLGSP utakuwa kwa mujibu wa Sera ya Taifa ya Ugatuzi baada ya kutungwa kwa Sera hiyo. Programu hii inatokana na uzoefu uliopatikana katika utekelezaji wa programu za maboresho zilizotangulia. Hata hivyo, LGRP I na II zililenga zaidi “kuboresha mifumo na miundombinu ambayo ilirahisisha utekelezaji wa malengo ya Halmashauri, maboresho ambayo yameleta mabadiliko makubwa katika utendaji kazi na utoaji wa huduma kwa wananchi.

**Lengo Kuu la Programu**

Lengo kuu la programu hii ni kuhakikisha kuwa wananchi wanapata huduma bora na wanashiriki kikamilifu katika shughuli za kiuchumi na maendeleo katika maeneo yao ili kuleta maendeleo.

**Malengo Mahsusi ya Programu**

Malengo mahususi ya RLGSP ni pamoja na: -

 a) Kushirikisha na kuwaratibu wadau wote katika uboreshaji wa utoaji wa huduma;

b) Kukuza maendeleo ya kiuchumi katika Mikoa na Mamlaka za Serikali za Mitaa;

c) Kuimarisha ushiriki wa jamii katika mipango na maendeleo ya maeneo yao;

d) Kuendeleza kuimarisha huduma za jamii, utawala bora na kuwa na maendeleo endelevu.

**Vipengele vya Programu**

Programu ina vipengele vitano (5) vya utekelezaji kama ifuatavyo:-

a) Uchumi Mahalia (Local Economic Development);

b) Ushiriki wa Jamii na utawala bora (Community Participation and Local Governance);

c) Utoaji wa Huduma, Usimamizi wa Rasilimali Watu na Fedha (Service Delivery, human and financial);

d) Ugatuzi wa Kisiasa na Uhusiano kati ya Serikali Kuu na Serikali za Mita (Political Decentralization and Central - Local Relations) na

e) Uratibu na Usimamizi wa Programu (Coordination and Programme Management)

**Muda wa Utekelezaji wa Programu**

Programu hii itatekelezwa katika Mikoa na Halmashauri zote nchini. Muda wa programu ni miaka kumi, ambayo imegawanywa katika awamu mbili za miaka mitano mitano. Awamu ya kwanza itakuwa kuanzia 2021/2022 hadi 2025/2026 na awamu ya pili itakuwa kuanzia mwaka 2026/2027 hadi 2029/2030.

**Gharama na Ufadhili wa Programu**

Gharama ya programu kwa kipindi cha miaka kumi ni Shilingi **bilioni 400**. Gharama hizi zinajumuisha shughuli za programu ambazo ni uwekezaji, huduma, na kujenga uwezo;

ii) Fedha kwa ajili ya kugharamia utekelezaji wa Programu zinatarajiwa kutoka katika Bajeti ya Serikali (Fedha za Ndani), Washirika wa Maendeleo pamoja na wadau mbalimbali wenye nia na dhamira ya kuunga mkono programu hii kuweza kuchangia katika utekelezaji wa programu;

iii) Katika kipindi cha miaka mitano kuanzia 2021/22-2025/26 programu inakadiriwa kugharimu kiasi cha Shilingi bilioni 200.1 kutoka fedha za ndani za maendeleo;

iv) Katika mwaka wa fedha 2022/23, Programu imepokea **Shilingi 2.59** **bilion**i kutoka kwenye bajeti iliyoidhinishwa ya **Shilingi bilioni 1.41**, sawa na **asilimia 183.69**.

**Hali ya Utekelezaji wa Programu Katika Kipindi cha Julai 2022 hadi Juni, 2023**

Kupitia Programu ya Kuimarisha Tawala za Mikoa na Mamlaka za Serikali za Mitaa, Ofisi ya Rais - TAMISEMI imetekeleza kazi zifuatazo katika kipindi cha kuanzia mwezi Julai 2022 hadi Juni 2023:-

 a) Kukamilisha Rasimu ya Sera ya Taifa ya Ugatuaji 2023 (Draft of National Decentralization Policy 2023);

 b) Uchambuzi wa miradi ya kimkakati 68 kutoka kwenye Halmashauri 46 za Serikali za Mitaa; 22

c) Kukamilisha upelekaji wa mfumo wa kukusanya mapato (mfumo wa TAUSI) pamoja na mafunzo ya kuzijengea uwezo Halmashauri 126;

d) Kutoa mafunzo kwa Maafisa Tarafa 56 na Watendaji wa Kata 356 wa Mikoa minne (4) ya Songwe, Njombe, Katavi, na Rukwa;

e) Kuchapisha na kusambaza nakala 500 pamoja na kutoa mafunzo ya kusimamia Utekelezaji wa Mwongozo wa Mipango Kabambe, kusambaza na kujenga uelewa kuhusu Miongozo miwili inayohusu Utekelezaji wa Mipango Kabambe kwenye Mamlaka za Serikali za Mitaa (Mwongozo wa Mipango Kabambe Na. 001 - 2022) na Mwongozo wa kukusanya, kuchakata na kuwasilisha taarifa za sekta zote zilizopo kwenye Mamlaka za Serikali za Mitaa kwa kutumia mfumo wa taarifa za Kijiografia – GIS (Mwongozo wa GIS Na. 002 – 2022) ambao unasomwa pamoja na Mwongozo wa kitaalamu wa Mfumo wa Taarifa za Kijiografia – GIS (GIS Technical Supplement Na. 003 – 2022) iliyoanza kutumika mwezi Juni, 2022 katika Halmashauri;

 f) Watendaji wa Halmashauri 152 wamefaidika na mafunzo ya kusimamia utekelezaji wa mwongozo wa mipango Kabambe na kupata uelewa kuhusu Miongozo miwili inayohusu Utekelezaji wa Mipango Kabambe kwenye Mamlaka za Serikali za Mitaa.

 **Mikakati na Mipango ya Baadaye ya Kuboresha Utekelezaji**;

Ofisi ya Rais –TAMISEMI kuendelea kutoa mafunzo ya kuwajengea uwezo Tawala za Mikoa na Mamlaka za Serikali za Mitaa katika dhana ya Ugatuaji ili azma ya kupeleka madaraka kwa umma ieleweke na kuweza kutekelezwa ikiwa kuwawezesha wananchi kuwa na maamuzi juu ya masuala yanayowahusu maendeleo ya kisiasa, kijamii na kiuchumi.

**Kazi Zilizopangwa Kutekelezwa Katika Mwaka wa Fedha 2023/24** Katika mwaka wa fedha 2023/24, Programu imetengewa jumla ya **Shilingi 7,860,000.00** kwa ajili ya utekelezaji wa shughuli za Programu. Shughuli zilizopangwa kutekelezwa na Programu ni Pamoja na:-

1. Kuweka mfumo wezeshi wa Sera ya Taifa ya Ugatuaji na kuratibu usimamizi wa Programu ya Kuimarisha Mikoa na Mamlaka za Serikali za Mitaa katika utekelezaji wa Sera na Mikakati ya Serikali;
2. Kufanya tathmini ya ukusanyaji wa mapato ya ndani Pamoja na utekelezaji wa Mpango na Bajeti katika Halmashauri 184 wakati wa kipindi cha nusu mwaka;
3. Kufanya mafunzo kwa Maafisa Taarafa na Watendaji wa Kata, kuhusu majukumu yao;
4. Kuimarisha mahusiano ya kiutendaji kati ya viongozi wa Serikali Kuu, Mikoa na Mamlaka za Serikali za Mitaa, Kuimarisha Uwezo wa Uratibu wa Kazi na Usimamizi wa Programu;
5. Kutoa mafunzo na kusambaza miongozo ya mipango kabambe na kupata maoni ya wadau kwenye matumizi – (Enrolment of GIS/ Master Plan guidelines and carrying out user acceptance tests);
6. Kutoa mafunzo kwa Watumishi wa Mikoa 26 na Halmashauri 184 kuhusu kuwezesha utekelezaji wa Mfumo wa ufuatiliaji na tathmini IMES chini ya Programu ya Mfumo wa Fursa na Vikwanzo kwa Maendeleo
7. Kujenga uwezo kwa watendaji wa Halmashauri 184 katika kuandaa na kusimamia Miradi ya uwekezaji kulingana na Mipango Mikakati ya Halmashauri;
8. Kujenga uwezo kuhusu utambuzi na uendelezaji wa miradi ya kimkakati katika Mamlaka ya Serikali za Mitaa;
9. Kujenga uwezo kwa watumishi wa Ofisi ya Rais-TAMISEMI katika Uratibu na Usimamizi wa Programu ya RLGSP
10. Kuandaa Kikao cha pamoja cha Sekta ya Uchumi na Uzalishaji kati ya TAMISEMI, Wizara za Kisekta na Mikoa;
11. Kupitia Mwongozo wa Uwekezaji na kufanya Mafunzo ya Mipango ya Kuendeleza Uchumi kwa Viongozi wa Mikoa;
12. Kutoa mafunzo kwa Makatibu Tawala Wasaidizi wa Sehemu ya Uchumi na Uzalishaji pamoja na Wakuu wa Vitengo vya Viwanda, Biashara na Uwekezaji;
13. Kutoa mafunzo kwa Makatibu Tawala Wasaidizi 26 wa sehemu ya Uchumi na, Uzalishaji kuhusu Uchumi Mahalia (Local Economic Development- LED)
14. Kuanzisha vituo vya Usaidizi wa Ubunifu na Uwekezaji kwa Mikoa ya Tanga na Songwe; na
15. Kuboresha huduma za Miundombinu Mijini pamoja na Kuimarisha Uwajibikaji wa Fedha za Umma.

 **MAPOKEZI YA FEDHA ZA KWA MWAKA 2023/24**

Ofisi ya Rais- TAMISEMI katika robo ya kwanza ya fedha kwa mwaka 2023/24 imepokea **shilingi 3,292,204,466.67** kwa ajili ya utekelezaji wa Programu ya Uimarishaji wa Mikoa na Mamlaka ya Serikali za Mitaa Pamoja na Green and Smart Cities -SASA. **Kiambatisho Na. 1** kinafafanua mchanganuo wa shughuli zilizopangwa kutekelezwa katika Robo ya kwanza kulingana na Mpango Kazi.